(ສພຊ) ໃນລະຫວ່າງວັນທີ 13-21 ກຸມພາ 2018 ທ່ານ ພົທ. ແສງນວນ ໄຊຍະລາດ ຮອງປະທານສະພາແຫ່ງຊາດ (ສພຊ), ສະມາຊິກສະພາແຫ່ງຊາດ (ສສຊ) ປະຈໍາເຂດເລືອກຕັ້ງທີ 13 ແຂວງສະຫວັນນະເຂດ ແລະ ທ່ານ ສົມເພັດ ອິນທະທິລາດ ສະມາຊິກສະພາແຫ່ງຊາດປະຈຳເຂດເລືອກຕັ້ງ, ກໍາມະການກໍາມາທິການກົດໝາຍ ພ້ອມດ້ວຍຄະນະ ໄດ້ພົບປະຜູ້ມີສິດເລືອກຕັ້ງ ແລະ ເຜີຍແຜ່ຜົນສໍາເລັດກອງປະຊຸມສະໄໝສາມັນເທື່ອທີ 4 ຂອງ ສພຊ ຊຸດທີ VIII ແລະ ຂອງສະພາປະຊາຊົນແຂວງ (ສພຂ) ສະວັນນະເຂດ ຊຸດທີ I ທີ່ເມືອງພະລານໄຊ ແລະ ເມືອງອາດສະພັງທອງ ເຊິ່ງມີການຈັດຕັ້ງພັກ-ລັດ, ອຳນາດການປົກຄອງເມືອງ-ບ້ານ, ພະນັກງານຫລັກແຫລ່ງ, ພະນັກງານ-ລັດຖະກອນ, ນາຍ ແລະ ພົນທະຫານ-ຕຳຫລວດ, ອົງການຈັດຕັ້ງມະຫາຊົນຂັ້ນບ້ານ ຕະຫລອດຮອດພໍ່ແມ່ປະຊາຊົນລາວບັນດາເຜົ່າ ເຂົ້າຮ່ວມຮັບຟັງຢ່າງພ້ອມພຽງ.
ການລົງພົບປະປະຊາຊົນ, ກໍເພື່ອເກັບກໍາສະພາບການ, ຄໍາຄິດເຫັນ ແລະ ຄໍາສະເໜີຂອງປະຊາຊົນຕໍ່ວຽກງານກໍ່ສ້າງຮາກຖານການເມືອງ, ພັດທະນາຊົນນະບົດ, ວຽກງານ 3 ສ້າງ, ການພັດທະນາເສດຖະກິດ-ສັງຄົມຂອງຂະແໜງການ, ທ້ອງຖິ່ນ ແລະ ບັນຫາອື່ນໆ; ພ້ອມທັງຊຸກຍູ້ ແລະ ຕິດຕາມກວດກາການຈັດຕັ້ງປະຕິບັດລັດຖະທໍາມະນູນ, ກົດໝາຍ, ມະຕິກອງປະຊຸມຂອງຄະນະປະຈໍາ ສພຊ ກໍຄືຄະນະປະຈໍາ ສພຂ, ບັນດານິຕິກໍາຂອງອົງການອໍານາດລັດທຸກຂັ້ນ ແລະ ຕິດຕາມກວດກາການແກ້ໄຂຄໍາສະເໜີຂອງປະຊາຊົນຜ່ານໂທລະສັບສາຍດ່ວນໃນວາລະດໍາເນີນກອປະຊຸມ.
ການລົງເຜີຍແຜ່ໃນຄັ້ງນີ້, ໄດ້ແບ່ງອອກເປັນ 2 ຊຸດຄື: ຊຸດທີ 1 ລົງເຜີຍແຜ່ຢູ່ສະໂມສອນເມືອງພະລານໄຊ, ກອງພັນທະຫານຮາບທີ 13, ຈຸດສຸມບ້ານກະແສນ, ບ້ານນາຈັນໄຕ ແລະ ຊຸດທີ 2 ຢູ່ສະໂມສອນເມືອງອາດສະພັງທອງ, ກອງພັນ 14 ວິລະຊົນ, ຈຸດສຸມບ້ານແຈລະມອງ ແລະ ບ້ານສີວິໄລ ເພື່ອເຮັດໃຫ້ອົງການຈັດຕັ້ງພັກ-ລັດ, ແນວລາວສ້າງຊາດ, ອົງການຈັດຕັ້ງມະຫາຊົນ, ພະນັກງານ-ລັດຖະກອນ, ທະຫານ-ຕໍາຫລວດ, ນັກຮຽນ-ນັກສຶກສາ ແລະ ປະຊາຊົນບັນດາເຜົ່າໃນທົ່ວແຂວງ ໄດ້ຮັບຮູ້ ແລະ ເຂົ້າໃຈ, ກໍາໄດ້ເນື້ອໃນຈິດໃຈກອງປະຊຸມ ເປັນຕົ້ນແມ່ນການສ້າງ ແລະ ປັບປຸງກົດໝາຍ 16 ສະບັບ, ກົດໝາຍສ້າງໃໝ່ 8 ສະບັບ, ບັນດາບົດລາຍງານຂອງລັດຖະບານ, ບົດລາຍງານຂອງພະແນກການຕ່າງໆຂອງແຂວງທີ່ກອງປະຊຸມສະໄໝສາມັນເທື່ອທີ 4 ຂອງ ສພຊ ຊຸດທີ VIII ແລະ ຂອງ ສພຂ ຊຸດທີ I ໄດ້ຮັບຮອງເອົາ.
ພ້ອມດຽວກັນນີ້, ຜູ້ເຂົ້າຮ່ວມຍັງໄດ້ມີຄໍາສະເໜີບັນຫາຕ່າງໆ ເປັນຕົ້ນແມ່ນການຊົດເຊີຍປະຊາຊົນທີ່ຖືກຜົນກະທົບຈາກໂຄງການລົງທຶນພັດທະນາພື້ນຖານໂຄງລ່າງ, ແຫລ່ງທຶນສົ່ງເສີມການຜະລິດ-ຕະຫລາດຈໍາໜ່າຍຜົນຜະລິດ, ການແບ່ງປັນຕົວເລກລັດຖະກອນຄູ, ເສັ້ນທາງ ແລະ ຂົວ, ອາຄານຮຽນ, ບໍລິສັດສໍາປະທານດິນປະຊາຊົນ ປູກໄມ້ວິກ ຢູ່ຈຸດສຸມບ້ານນາຈັນໄຕ ບໍ່ຈ່າຍເງິນຄ່າເຊົ່າທີ່ດິນໃຫ້ຕາມສັນຍາ ແລະ ອື່ນໆ.
ໂອກາດດັ່ງກ່າວ, ຄະນະຜູ້ແທນຍັງໄດ້ມອບເຄື່ອງອຸປະໂພກ, ບໍລິໂພກຈໍານວນໜຶ່ງ ເຊິ່ງປະກອບມີໝີ່ສໍາເລັດຮູບ ແລະ ຜ້າຫົ່ມ 270 ຜືນ ລວມມູນຄ່າ 16 ລ້ານກີບ ໃຫ້ກັບເມືອງດັ່ງກ່າວ ເພື່ອນໍາໄປຊ່ວຍເຫລືອປະຊາຊົນຄອບຄົວຜູ້ທຸກຍາກ, ກອງພັນທະຫານຮາບທີ 13 ແລະ ກອງພັນທີ 14 ວິລະຊົນ ຈາກການອຸປະຖໍາຂອງບໍລິສັດ ໃສທິລາດໂອໂຕ ແລະ ມູນລະນິທິຊ່ວຍເຫລືອຄົນທຸກຍາກ ສປປລາວ ສາຂານະຄອນຫລວງ.